กรมศุลฯ เผยผลขายทอดตลาดรถหรู-บิ๊กไบค์ครั้งที่2 ทำรายได้ 670 ลบ.
กรมศุลฯ เผยผลขายทอดตลาดรถหรู-บิ๊กไบค์ครั้งที่2 ทำรายได้ 670 ลบ.
27 ส.ค. 2558

นายสมชัย สัจจพงษ์ อธิบดีกรมศุลกากร เปิดเผยว่า สำหรับผลการขายทอดตลาดรถยนต์และรถจักรยานยนต์ของกลางเมื่อวันที่ 25-26 ส.ค.ที่ผ่านมา ได้นำรถออกประมูลทั้งสิ้น 535 คัน โดยสามารถจำหน่ายรถยนต์ได้จำนวน 380 คัน และรถจักรยานยนต์จำนวน 100 คัน รวมรายได้เข้ารัฐทั้งสิ้น 670.07 ล้านบาท
สำหรับรถยนต์ที่มีผู้ประมูลไปด้วยราคาสูงสุดคือ รถยนต์ยี่ห้อ ROLLS-ROYCE รุ่น PHANTOM ปี 2006 สีดำ เปิดประมูลด้วยราคา 6.88 ล้านบาท สามารถจำหน่ายได้ในราคา 25 ล้านบาท รองลงมาคือ รถยนต์ยี่ห้อ PORSCHE รุ่น 911 TURBO (RHD) ปี 2014 สีน้ำตาล เปิดประมูลด้วยราคา 11.84 ล้านบาท สามารถจำหน่ายได้ในราคา 17.10 ล้านบาท และตามด้วยรถยนต์ยี่ห้อ FERRARI รุ่น 458 ปี 2002 สีแดง เปิดประมูลด้วยราคา 5.81 ล้านบาท สามารถจำหน่ายได้ในราคา 16.50 ล้านบาท
ทั้งนี้ กรมศุลกากรได้ขายทอดตลาดรถยนต์ของกลางครั้งนี้เป็นครั้งที่ 2 ในรอบปีงบประมาณ 2558 ขณะที่การขายทอดตลาดรถยนต์ของกลางครั้งที่ 1 สามารถจัดเก็บรายได้เข้ารัฐเป็นมูลค่า 337.14 ล้านบาท รวมรายได้จากการขายทอดตลาดทั้ง 2 ครั้งในปีงบประมาณ 2558 สามารถจัดเก็บรายได้เข้ารัฐเป็นมูลค่ากว่า 1,007 ล้านบาท
 
 